**Çima Kurd ji zimanê xwe direvin?**

Gelo wê rewşa me kurdan çawa bibe? Tevî ku em miletekî kevnare ne, emê di vê serdema modern de ji holê rabin, an emê li ber xwe bidin? Em ji bîr nekin: Gava zimanê me ji hole rabe em jî ji hole radibin. Zimanzanê Amerîkî Michael Chyet dibêje: „**Zimanê ku zarok pê nepeyivin bê paşeroj e**.“ Rêbera Hînkirina Kurdî 2024-rp.93

Ezê mînakeke balkêş ji helwesta kurdan a li hember zimanê dayikê kurdî bidim û şîroveyê ji we re bihêlim.

Li welatê Swîsreyê ev 17 sal in bê navber derfeta hînkirina zimanê kurdî û çanda Kurdistanê heye. Berî wê jî dem bi dem perwerde hatibû kirin, lê belê cara yekem e 17 sal in bê navber ders tên dayîn. Fermiyeta dersdayînê li Swîsre çawa ye? Birêvebiriyên midîriyeta perwerdehiyê ji şaredariyan re pêşniyar dikin, ku li qada wan dersên zimanê dayikê bên dayîn. Şaredarî jî ji bo kesên dixwazin dersên zimanê dayikê bidin, li xwendegeheke nêzî şagirtan li gor pêdiviyê polek, du-sê polan vediqetîne û dibêje kerem kin dersên xwe bibînin. Lê kanton wek Almanya û Swêd alîkariya aborî nade. Divê alîkariya aborî ji aliyê saziyeke barhilgir ve yan jî ji hêla dayik û bavên şagirtan ve were dayîn. Ji bo gelên xwedîdewlet -mînak wek tirkan, dewleta wan ji Tirkiyê ji bo pênc salan mamosteyan tîne Swîsreyê û Konsolosxaneya tirk mûçeya wan dide û ji bo jiyana wan zehmet nebe hin derfetên din pêşkêş dike, mînak wek lêçûna sîgorteya tenduristiyê, dîtina xanî, bilêta çûnûhatinê û hwd.

Ji bo gelên bê dewlet an muxalifê dewletê jî riyek heye, ew gel dikarin komeleyeke bêalî saz bikin û ew komele barê dersdayînê hilgire ser milên xwe. Me kurdan jî wisa kiriye. Me bi navê Komeleya Hîndekariya Kurdî komeleyek saz kir, pelik û şertên pêwîst amade kir û dayîna hîndekariya kurdî destpêkê li kantona Zurichê, piştre li gelek kantonên din ên wek Basel, Bern Aargau, Schaffhausen, St.Gallen û Luzernê da fermîkirin. Zarokên kurdî dikarin li xwendegehên kantonan hefteyê du saetan tev li dersên zimanê dayikê û çanda welêt bibin. Ev xebat hivdeh sal in ji aliyê birêvebir û mamosteyên dildar ve bê ku çerxiyekî bistînin tê birêvebirin.

Me ev agahî tev ji bo hatina ser mijara nivîsa îro da, ku em gişt fêhm bikin, bê bi çi zor û zehmetiyê ev xebat tê meşandin. Niha em werin ser mijarê. Li gelek kantonên Swîsreyê derûdora 33 zimanên cuda dersên zimanê dayikê didin û kurdî yek ji van e. Koordînatorên van her 33 zimanan li hin kantonan salê carekê, li kantona Zurichê jî salê du caran di konferansekê de tên ba hev û li ser pirsgirêk an bipêşdebirin an perwerdeyê agahiyan par vedikin. Roja 2ê Gulanê saet 13:30 heta 17:00an li Luzernê, li Navenda Hîndekariya Pîşeyî bi tevlêbûna berpirsyara perwerdeya zimanê dayikê yê kantona Luzernê U. Koller û nêzî 30 koordînatorên zimanên cuda Konferans hat lidarxistin û li wê derê lîsteyek hat pêşkêşkirin.

Gava mirov li vê lîsteyê dinêre rewşa kurdan, zimanê kurdî, nêzîkatiya kurdan ji zimanê dayikê re dikare bi hêsanî têbigihêje.

Li Luzernê bi sedan malbatên Kurd hene. Qasî li kolanan tê dîtin jimara tirkan, a tamîliyan, a portekîzan û ya îtalyanan ji ya kurdan ne zêdetir e. Bi taybetî di van salên dawî de ji Rojava, ji Başûr û herî dawî ji Bakur bi sedan malbatên kurd herikîn Swîsreyê û li Luzernê jî jimareke berbiçav heye. Xwendekarên Xwebûnê bi xwe jî dikarin li lîsteyê binêrin: 8 zarokên Kurd, lê 231 zarokên tamîlî tev li hîndekariya zimanê dayikê dibin.

Bi taybetî mînaka gelê tamîl didim, ji ber ku ew jî bê dewlet in, kurd jî. Lê Tamîlî ewçendî bi zimanê xwe, bi kevneşopiyên xwe, bi çanda xwe ve girêdayîne, ku gava di konferansê de statîstîk û lîste tên pêşkêşkirin, em kurd ji rewşa xwe şerm dikin. Bêguman dil dixwaze ku ev şerm bi hemû kurdan re hebûya. Çima li kantoneke ku jimara kurdan ji ya tamîliyan ne kêmtir be – ger ne zêdetir be, ne kêmtir e- wê 231 zarokên tamîlî hînî zimanê dayika xwe bibin, lê tenê sê malbatên kurd 8 zarokên xwe bişînin dibistana kurdî? Kerem kin hûn bi xwe li lîsteyê binêrin û hûn şîrove bikin. Ji ber ku em ji zimanê xwe direvin, em naxwazin zimanê xwe bi kar bînin, em du kurd bi hev re bi riya tercumanekî diaxivin. Ev jî şermeke din e. Salên 1988-1989an tê bîra min birêz Ocalan ji bo Kurdiyan xwe bi pêş de bibe, ref bi ref gelê Rojava vedixwand Akademiya Mahsûm Korkmaz û bi wan re civîn û sohbetên kurdî bi pêş de dibir. Gelo birêvebiriyên me yên partiya Demê jî nikarin dest bi hînbûn an bipêşdebirina kurdiya xwe bikin? Ev wek du mijarên cuda werin dîtin jî çi ferqiya kurdê li Swîsreyê zaroka xwe naşîne dersên hîndekariya kurdî û birêvebirê xwe hînî kurdî nake, tine ye. Her du xwediyê birêveçûna sernişûv in.

Hesen Huseyîn Denîz